Ego R., Sancti Romani castalli dominus, omnibus tam presentibus quam futuris ad quos presens scriptura venerit, notum facio quod ego profecturus contra Albigenses, in remissione meorum peccaminum et parentum meorum, in honore sancti Petri, in domo Sancti Hylarii, ad Cluniacum spectante ecclesiam, constitui quendam monachum ultra consuetum numerum monachorum ibidem morantium, qui divinum obsequium in perpetuum ministraret in mensam summi creatoris super altare beati Hylarii. Prefate siquidem domui beati Hylarii ad sus[ten]tationem constituti monachi de meis redditibus quasdam particulas, que in hac cartula continentur, dedi et concessi pacifice in perpetuum possidendas, scilicet sex sextaria segetis ad mensuram Belne, quorum tria in decimis meis Sancti Romani, et tria in decimis ville que dicitur Saucé accipientur; horum medietas erit frumenti et alia medietas avene. Item partem meam decimarum vinearum mearum, scilicet vinee de Sub Castro et vinee de Grandimonte et vinee de Saucé, et vinee quam me[i] homines de Arné plantaverunt, et etiam vinee Henrici, de qua prior conquerebatur. Si vero quoquo modo adnichilarentur prefate vinee, de fructibus fundorum ipsarum jam dicte domui decime redderentur. Quas proprius prioris nuntius constituitur recepturus. Dedi etiam pretaxate domui in nemoribus meis de Saucé potestatem accipiendi quicquid ad proprios usus monachorum necessarium fuerit, sive in domibus, sive in molendino de Corleim, sive in aliis que ad donationem et venditionem non spectabunt. Item dedi prenominate domui in foresta, que dicitur Salem, in Chaumote, lingna sica. Insuper dona prefate domui ab antecessoribus meis collata laudo et concedo. Hanc autem donationem meam laudavit Agnes, uxor mea, et Dannis, filia mea, et Hugo de Arnay, et alie due filie mee Aglentinne et Agnes. Hujus rei testes sunt: Guillelmus de Antigné, nepos meus, Oddo prepositus Sancti Romani, Johannes de Saucé, Rainaldus, Hugo de Turre, Seguinus de Vievi, Henricus. Actum est hoc anno incarnati Verbi Mº CCº IXº. Ut autem hanc donationem nulla possit successorum perturbare calumnia in posterum, presentem cartulam sigilli nostri inpressione feci roborari.